कांग्रेस बृहस्पतिवार को राज्य भर में धरना-प्रर्दशनों के अलावा चक्का जाम कर रही है. पार्टी की प्रदेश अध्यक्ष रीता बहुगणा जोशी को पुलिस ने उनके समर्थकों के साथ लखनऊ में गिरफ़्तार कर लिया गया है.रीता बहुगणा जोशी समर्थकों के साथ सरकार की कथित किसान विरोधी नितियों के ख़िलाफ़ नारे लगा रही थीं.इस बीच देश के मुख्य विपक्षी दल भारतीय जनता पार्टी के पूर्व अध्यक्ष राजनाथ सिंह ग़ाज़ियाबाद में चौबीस घंटे का उपवास कर रहे हैं. पार्टी के दूसरे बड़े नेता सुषमा स्वराज, अरूण जेटली और मुख़्तार अब्बास नक़वी भी उनके साथ ग़ाज़ियाबाद में मौजूद होंगे.उधर राष्ट्रीय लोकदल नेता अजीत सिंह केंद्रीय ग्रामीण मंत्री विलासराव देशमुख से मिल रहे हैं. ख़बर ये भी है कि प्रधानमंत्री मनमोहन सिंह ने विलासराव देशमुख से कहा है कि वो भूमि अधिग्रहण क़ानून के दोनों संशोधित मसौदों को जल्द से जल्द तैयार कर मंत्रिमंडल के सामने पेश करें.अंग्रेज़ी अख़बार 'द हिंदू' के अनुसार देशमुख ने कहा है कि नया प्रस्ताव जुलाई में शुरू होनेवाले संसद सत्र में पेश किए जाने की उम्मीद है.कांग्रेस पार्टी के महासचिव राहुल गांधी बुधवार तड़के अचानक भट्टा परसौल गांव पहुंच गए थे जहां पुलिस ने उन्हें देर रात गिरफ़्तार कर लिया था लेकिन दो तीन घंटे बाद उत्तरप्रदेश पुलिस ने उनको रिहा कर दिया और दिल्ली लाकर छोड़ दिया था.कुछ लोग तो कह रहे हैं कि राहुल गांधी के राजनीतिक करियर में - भारतीय राजनीति की अहम परंपरा; राजनीतिक विरोध के लिए जेल जाने की शुरुआत मायावती ने करके उन्हें ऊँचा दर्जा दे दिया है.कांग्रेस महासचिव के मित्र बताए जानेवाले जम्मू-कश्मीर के मुख्यमंत्री उमर अब्दुल्लाह ने एक टि्वटर संदेश मे लिखा है कि अगर वो राहुल गांधी की जगह होते तो मायावती की एक मूर्ति बनवाते और हर 11 मई को उसका माल्यार्पण करते.किसान आंदोलनइस बीच आंदोलन की घोषणा करते हुए किसान नेता राकेश टिकैत ने कहा कि सरकार के दमन का ज़ोरदार जवाब दिया जाएगा और वो सरकार की गोली खाने को तैयार हैं.राकेश टिकैत का कहना था कि उनका इरादा भट्टा परसौल पहुंचने का है जहां वो ग्रामीणों ओर किसानों की एक पंचायत करेंगें.उन्होंने कहा कि किसान पूरे राज्य भर से ट्रकों, ट्रैक्टरों और दूसरे वाहनों से भट्टा परसौल पहुंचेंगे.जब उनसे कांग्रेस महासचिव राहुल गांधी के भट्टा परसौल जाने और उसके बाद हुई गिरफ़्तारी के बारे में पूछा गया तो किसान नेता ने कहा कि राहुल गांधी ठीक कर रहे हैं लेकिन उन्हें उस ओर भी ध्यान देना चाहिए जो उनकी पार्टी-शासित राज्यों की सरकारें कर रही हैं.भारतीय किसान यूनियन ने दावा किया कि राजस्थान में अशोक गहलोत की कांग्रेस सरकार जालौर में किसानों की ज़मीन कौड़ियों के दाम ख़रीद रही है. राकेश टिकैत ने कहा कि उनकी मांग है कि ज़मीन अधिग्रहण क़ानून में जल्द से जल्द संशोधन किया जाए.भारतीय किसान यूनियन पश्चिमी उत्तर प्रदेश के क्षेत्र में काफ़ी प्रभाव रखती है और जानकारों का मानना है कि इस पूरे मामले में उसके कूद पड़ने से मायावती सरकार की मुश्किलें बढ़ सकती हैं.महिला आयोगइस बीच राष्ट्रीय महिला आयोग ने प्रशासन को कहा कि वो भट्टा परसौल गांव में महिलाओं के उत्पीड़न की जांच करे.ग्रामीणों ने आरोप लगाया था कि राज्य की हथियारबंद पुलिस पीएसी ने महिलाओं के साथ दुर्रव्यवहार किया था. हालांकि राज्य प्रशासन ने इन आरोपों को ख़ारिज कर दिया है.भट्टा परसौल पहुँची बीबीसी संबाददाता वंदना का कहना है कि प्रशासन किसी को भी गाँव के अंदर नहीं जाने दे रही.वहाँ पहुँची सामाजिक कार्यकर्ता मेधा पाटकर को पुलिस ने गिरफ़्तार कर लिया है. मेधा पाटेकर गाँव में जाकर लोगों से मिलना चाहती थीं.